I dag ankom et kæmpestort borehoved til metrobyggepladsen i Nørrebroparken. Her blev det hejset ned på bunden af en 40 meter dyb skakt, hvor det nu bliver samlet til en 110 meter lang boremaskine, som vejer 800 ton og måler knap seks meter i diameter.

Den skal sammen med tre andre boremaskiner de næste mange måneder grave sig igennem den københavnske undergrund og sikre, at udvidelsen af metroen er klar til tiden i 2018.

Læs også : Københavnsk Metro frygter bygge-forsinkelser

Der er fire boremaskiner i alt, og når de er samlet, skal de efter gammel skik døbes. Metroarbejderne er nemlig meget overtroiske og vil ikke betjene maskinen, før den har fået et navn.

Graver mod Nørrebros Runddel

Under sidste metrobyggeri blev boremaskinerne døbt Liva Weel og Betty Nansen efter de to berømte, afdøde skuespillerinder.

Metroselskabet har derfor nedsat et panel og udskrevet en navnekonkurrence, hvor alle kan komme med et bud på, hvad de store maskiner skal hedde.